Power har netop slået dørene op med kø-tilbud, der har fået kunderne til at ligge foran butikken flere dage før åbningen.

Men selv hvis man ser bort fra de tilbud, hvor man skulle have været mellem de første få i butikken, kan der være penge at spare. Det viser et pristjek, som TV 2 har lavet på henholdsvis Powers og Elgigantens websider.

15-2 til Power

Blandt 20 produkter finder man 15 gange den billigste pris hos Power, to gange hos Elgiganten og tre produkter har samme pris. Samtlige mobiltelefoner og tablets på listen er billigst hos Power.

- Det er overraskende, at Power står så stærkt i den direkte pristest med Elgiganten. Det viser, at de mener det alvorligt med at konkurrere på pris og har lagt sig på et fuldt konkurrencedygtigt prispunkt fra åbningen. Ikke mindst priserne på mobiltelefoner uden abonnement kommer der pres på. Her er der flere prisforskelle på mere end 1000 kroner, og det bliver interessant, hvor hurtigt Elgiganten vil svare igen, siger TV 2s finanskommentator Ole Krohn.

Succes går ud over egne butikker

Nu kunne man tro, at alt var godt i det norsk-ejede selskab, men det hårde linje på priser kan komme til at koste andre steder i selskabet, der også ejer Expert og Punkt1.

- Prischecket har også en skyggeside for Power, for nogle Expert- og Punkt 1 butikker kommer givet til at lade livet i den priskrig, der er lagt op til. Det bliver simpelthen for stor en prisforskel til, at de kan overleve på service alene, siger Ole Krohn

Om pristjekket: Vi har fundet identiske varer på begge sider, som begge kæder havde på lager, da vi søgte. Derfor er der blandt pc'ere kun iMacs, da det er eneste produkt, hvor de to selskaber fører nøjagtigt de samme modeller. Det samme gør sig gældende for tv, hvor der er forskelle i de fleste modelnumre, og der derfor ikke kan laves en rimelig prissammenligning på flere end de to viste.